**מלאכת זורע – עציצים**

**תלישת צמח הגדל בעציץ**

משנה שבת צה ע"א  
התולש מעציץ נקוב חייב ושאינו נקוב פטור. ורבי שמעון פוטר בזה ובזה.

שולחן ערוך סימן שלו סעיף ז  
אסור לתלוש אפילו מעציץ שאינו נקוב.  
משנה ברורה  
עציץ נקוב יש חיוב מהתורה לפי שיונק מן הקרקע ע"י הנקב. ואפילו נקב קטן בכדי שיצא ממנו שרש קטן ואפילו בדופן העציץ.

**הגבהת עציץ נקוב / צרור מעל הקרקע**

גמרא שבת פא ע"ב  
ריש לקיש - צרור שעלו בו עשבים מותר לקנח בה. והתולש ממנה בשבת חייב חטאת.   
(משמע שמותר להרים עציץ נקוב (פרפיסא), ואולי רק לצורך.)   
אביי – עציץ נקוב המונח על גבי קרקע והניחו על גבי יתדות - חייב משום תולש.  
 היה מונח על גבי יתידות והניחו על גבי קרקע - חייב משום נוטע.

ראשונים  
רש"י, תוספות  
דברי אביי חייב, הם לאו דווקא, אלא אסור משום שדומה לתולש, כי אם חייב מהתורה כיצד התירו איסור כרת וסקילה משום קינוח.  
  
רמב"ם הלכות שבת פרק ח הלכה ד  
גבשושית של עפר שעלו בה עשבים הגביהה מעל הארץ והניחה על גבי יתדות - חייב משום תולש,   
היתה על גבי יתדות והניחה על הארץ - חייב משום זורע.  
רמב"ם הלכות שבת פרק א  
כל מקום שנאמר בהלכות שבת שהעושה דבר זה חייב הרי זה חייב כרת, ואם היו שם עדים והתראה חייב סקילה, ואם היה שוגג חייב חטאת.

הגהות אשרי   
עציץ נקוב שמונח על גבי קרקע והניחו ע"ג יתידות חייב משום תולש מדרבנן או אם מונח על גבי יתידות והניחו על גבי קרקע חייב משום נוטע ומדרבנן. אף על גב דמונח על גבי יתידות יונק מן הקרקע קצת הלכך מדאורייתא אין חייב משום תולש ומשום נוטע. א"כ משמע אם הפסיקו לגמרי בעצים או בבגד שייך בו תלישה ונטיעה מדאורייתא.

**הלכה**

שולחן ערוך סימן שלו סעיף ח  
עציץ אפילו אינו נקוב, יש ליזהר מליטלו מעל גבי קרקע ולהניחו על גבי יתדות, או איפכא, בין שהוא של עץ בין של חרס.   
שולחן ערוך סימן שיב סעיף ג  
צרור שעלו בו עשבים, מותר לקנח בו ולא חיישינן שמא יתלשו.

ביאור הלכה   
לכאורה הטעם שהשולחן ערוך אוסר אפילו בעציץ שאינו נקוב, כי סובר שבנקוב יש איסור דאורייתא וכדעת הרמב"ם לכך החמיר באינו נקוב עכ"פ מדרבנן. אבל א"כ לא היה לו לסתום בסימן שיב שצרור שעלו בו עשבים מותר לקנח בו דמשמע אפילו להגביהו מן הארץ דאין מתירין איסור דאורייתא בשביל זה.   
אלא ודאי ס"ל להמחבר שם כשיטת רש"י ותוס', אלא הנכון כמו שכתב הגר"א דחשש לשיטת הסוברים שאחד מאלו הכלים אינו נקוב כנקוב דמי, וחש לשני הפירושים.

בית יוסף   
כתב רש"י בפרק קמא דגיטין (ז:) שעציץ של עץ צריך נקיבה ליחשב כמחובר, ושל חרס לא צריך נקיבה אם הוא מונח על גבי קרקע.  
והתוספות כתבו להיפך, שבשל חרס צריך נקיבה, ובשל עץ לא צריך נקיבה שהוא מתלחלח יותר מהחרס.